આશ્રમનું ત્રીજું વિશેષ સ્થળ એટલે ગાંધી સંગ્રહાલય. આ સંગ્રહાલય જુદા જુદા વિભાગોમાં વહેંચાયેલું છે. ગાંધીજીને મુખ્ય વિષય તરીકે રાખીને ત્રણ ચિત્ર તથા તસવીર ગેલેરીઓ બનાવવામાં આવી છે. માય લાઈફ, મેરા જીવન, મારું જીવન... આ ગેલેરીનું હમણાં નવીનીકરણ કરવામાં આવ્યું છે. આ ઉપરાંત એક નવી ચરખા ગેલેરીનો પ્રારંભ કરાયો છે. ચરખાનાં વિવિધ મોડેલ્સ તથા સંશોધન કરીને તેનો ઈતિહાસ રજૂ કરાયો છે. ગાંધી અમદાવાદમાં એ ગેલેરીમાં આપણને અમદાવાદમાં ગાંધીના નિવાસની રોચક વાતો વિવિધ બ્લોક્સમાં જાણવા મળે છે. એક ચિત્ર ગેલેરી છે જેમાં ગાંધીજીનાં આકર્ષક અને વિશાળ ચિત્રો જોવા મળે છે.